**VI урок - XXII песен – Ахил и Хектор – двете лица на епическия героизъм**

**Цели:**

1. Да се наблюдава сюжетният ход в „Илиада” и да се очертае мястото на образите на Ахил и Хектор.

2. Да се организира и проведе литературна дискусия с участието на учениците.

3. Да се усвоят стратегии за построяване на различни аргументативни вериги.

**Задачи:**

1. Да се анализира и интерпретира XXII песен и да се изясни ролята й на кулминация в сюжетния ход.
2. Да се съпоставят главните герои Ахил и Хектор и да се изградят епическите характеристики на двамата герои, да се подчертае ролята на контраста като основно средство за изображение.
3. Да се тренират уменията за работа с художествения текст.
4. Да се развият продуктивни умения за изказване на аргументирани становища по проблеми, свързани с хуманистичните послания на текста, учениците да дискутират по актуални хуманистични въпроси.
5. Да се потърсят източници на литературна информация и да следват принципите за организиране на информацията.

За реализирането на урока дискусия е направена предварителна организация. Учениците предварително са събрали информация за песента и са подготвили устни изказвания по 8 въпроса, включени в учебника по литература на изд. Просвета.

**Въпроси:**

1. Защо Омир е подредил случките така, че Ахил и Хектор не се срещат както обикновено във вихъра на общата битка, а се оказват сами на бойното поле?
2. Проследете **монолога** на Хектор. Какви са мотивите за неговото решение? В съзвучие ли са мотивите, посочени в разговора с Андромаха? Как идеята за помирението, изказана в монолога на Хектор, подсилва усещането за значимостта на епизода?
3. В какво се състои **контрастът** между Ахил и Хектор? Анализирайте следните моменти:

* Преди боя Хектор премисля, Ахил беснее;
* Хектор се изплашва, Ахил не трепва;
* Хектор приканва към приличие в отношението към сразения противник, Ахил отхвърля молбата му;
* Ахил влиза в боя заради лични мотиви, при Хектор към личните се наслагват и патриотични;
* Ахил разчита и на подкрепата на боговете, а Хектор е съвсем сам.

1. Обяснимо и правдоподобно ли е проявеното от Хектор **колебание** и дори малодушие? Разминава ли се с изградената вече представа за героя?
2. В епизода с преследването на Хектор поетът прибягва до поредната разгърната **ретардация.** Обяснете защо действието се пренася на Олимп и обратно.

- В какво се състои контрастът между сравнението от света на природата и описанието на обекти, свързани с обичайния ход на мирния живот. Какво се постига с този контраст?

- Каква представа за реда в света показват „преговорите” на Олимп?

- Защо точно в този случай вземането на решение е представено подробно? Сравнете с I песен.

6. Защо в разказа за двубоя се отделя такова голямо внимание на **молбата на Хектор** за подобаващо отношение към тялото на победения и на отказа на Ахил?

7. Какво в поведението на Ахил говори за **крайност**, необузданост? Само **гневът** ли му е неукротим – каква друга крайна емоция го движи. На кого се гневи Ахил – на себе си или на Хектор? Достойно ли е поведението на героя, поставящ над всичко достойнството?

8. Защо поемата **не свършва със смъртта на Хектор**? Какво става с гнева на Ахил – водещата тема в „Илиада”? В какъв смисъл проблемът, поставен чрез образа на главния герой, не е решен с осъществяването на отмъщението?

В хода на реализирането на дискусията определен ученик играе роля на водещ, който задава въпросите и дава думата на участниците. Времето за отговор е 1-2 минути. Водещият трябва да следи внимателно изказванията и да даде възможност на ученици с противоположни твърдения да се обосноват задълбочено. Учителят следи изказванията с оглед на боравенето с езика, подбора на аргументи, яснотата на излаганата теза и основанията за защитаването й. Всички участници трябва да се съобразяват с добрия тон и да изслушват докрай опонентите си.

В дискусията е важно да се следи времето, за да може в рамките на учебния час да се дадат отговори на всички поставени предварително въпроси.

**В края на часа учителят прави обобщение и изводи от изказаните становища. Поставя оценки на най-активните участници. Акцентира на следното:**

* Тази съпоставка на двамата герои ни показва, от една страна, благородството, човечността и силната загриженост на Хектор към близките му, а от друга страна, невъздържаността и стихийното поведение на Ахил при новината за убийството на приятеля му Патрокъл. Неслучайно Омир го нарича „богоравен”. И той като боговете е раздразнителен, избухлив, отмъстителен, жесток, със свръхчовешка сила и стихиен характер.
* За Ахил двубоят му с Хектор е личен дълг към убития му приятел, а за Хектор – спасение за Троя. И в описанието на двубоя ясно личи отношението на автора към героите. Когато Ахил се появява в целия си блясък на бойното си снаряжение, Хектор е уплашен и започва да бяга. Авторът образно ги съпоставя чрез глаголите – Ахил „лети” след своята плячка, а Хектор бяга с „нозе бързобежни”. Силата е на страната на ахееца. Зевс определя техния жребий. Хектор е обречен да загине от ръката на Ахил.
* Молбата на Хектор да се почете тялото на победения издава, че той е подготвен за трагичната си смърт, но показва и едно демократично отношение към врага, това е израз на воинската чест и достойнство. Злобата на Ахил обаче ескалира. Той не се успокоява дори след победата си над Хектор и завързва трупа му на колесницата. Това е израз на стихийната му природа и на неукротения му гняв. Варварско и жестоко е отношението му към вече победения враг.
* Контрастът между Омировите герои тук е ярко изразен. Единият достойно посреща смъртта, а другиятсе поддава на омразата, като се превръща в свиреп звяр.Богоподобният Ахил е носител на доброто и на злото, красивото и грозното, благородството и жестокостта.Наред с низостта у него има и частица възвишеност, проличаваща в трогателната спогодба с цар Приам в края на поемата.Това примирие ни внушава идеята, че ако грубата сила и гневът се смирят, войната би могла да завърши с мир и съгласие.
* Ахил е централен герой в Илиада. В неговият сложен характер по естествен начин битуват както първобитната стихия и удоволствието от боя, така и нежната дружба и детинската привързаност, уважение към отечеството и изобщо човечност, гордо приемане на съдбата и безстрашно, философско отношение към смъртта. Тези черти превръщат Ахил в интересен и ярък образ, център на сюжета на „Илиада”. Хектор притежава не по-малко стихийна енергия от Ахил. Той е мъж, осъзнал ролята си на воин, водач и баща. Той проявява цивилизован героизъм, преодолява страха си и разумно се сражава с много умение. Обречен, той загива като герой жертва за своя град и народ. Героите на Омировия епос са рожби на своето време и активни носители на епическото действие. Те възникват на широка народна основа и въплъщават идеала за прекрасното и необикновеното.
* Героите на Омировия епос са рожби на своето време и активни носители на епическото действие. Те възникват на широка народна основа и въплъщават идеала за прекрасното и необикновеното.